Pampa argentino

**Pampa argentino** eli **perro pampa argentino** on argentiinalainen koirarotu. Sillä ei ole FCI:n hyväksyntää, mutta Argentiinan Kennelliitto FCA (*Federación Cinológica Argentina*) on tunnustanut rodun virallisesti kansallisella tasolla.

## Ulkomuoto
Pää on vahva ja massiivinen; kallo leveä; kuono leveä, vahva ja syvä; otsapenger erottuva olematta jyrkkä. Kallo on vain hieman kuono-osaa pidempi. Leikkaava purenta on toivotuin, mutta myös tasapurenta hyväksytään. Silmät ovat mantelinmuotoiset; sävy vaihtelee meripihkasta ja pähkinänruskeasta ruskeaan ja mustaan. Korvat ovat keskipitkät, leveät, litteät, korkealle asettuneet ja kärjistään pyöristyneet. Alkuperämaassa suositaan typistettyjä korvia, koska sen uskotaan vaikuttavan positiivisesti koiran kuuloaistiin. Urosten säkäkorkeus vaihtelee 62-67 cm ja paino 45-52 kg välillä; nartuilla vastaavat mitat ovat 60-65 cm ja 40-47 kg. Sekä säkäkorkeudessa että painossa sallitaan 2 mittayksikön verran vaihtelua suuntaan tai toiseen. Väritys on joko tumma brindle tai musta. Kasvoissa voi esiintyä valkoinen juova joka ei ulotu silmien tasolle; myös valkoiset laikut niskassa, rintakehässä, raajoissa, käpälissä ja hännänpäässä ovat sallittuja.

## Alkuperä
Vuonna 1987 San Juanista kotoisin ollut Juan Carlos Agüero risteytti Pampa-nimisen amerikanstaffordshirenterrierin Simon-nimisen dogo argentinon kanssa Córdoban maakunnassa.  Astutuksen tuloksena syntyi kaksi pentua, uros Julio jonka Agüero vei mukanaan maatilalleen San Juaniin sekä narttu joka jäi Córdobaan. Yhden vuoden iässä Julio kuitenkin palautettiin Córdobaan, missä se sai asua Horacio Rivero Nores'n luona. Sitä käytettiin uudessa asuinpaikassaan jalostukseen useita kertoja, ja sen jälkikasvusta tuli nykyisen rodun kantayksilöitä.

Tästä lähtien jalostukseen alettiin valita tietyn fenotyypin ja perimän omaavia yksilöitä - etupäässä tummabrindlejä tai mustia koiria, joilla oli voimaa ja saalistusviettiä ja jotka soveltuivat etupäässä vahti- ja perhekoiriksi. Jo olemassa olevaan kantaan risteytettiin myös muita rotuja ja ne antoivat oman vaikutuksensa geenipooliin.

1990-luvun alkupuolella esitettiin lakialoite, jossa kiellettiin dogo argentinon kasvatus Córdobassa ja jonka mukaan maakunnan kaikki yksilöt tuli kastroida. Vaikka kyseinen aloite hylättiin, se saattoi vaikuttaa osaltaan siihen miksi pampa argentinon lukumäärä kasvoi Córdobassa ja vähemmissä määrin myös muissa maakunnissa.

Pampa argentinon kehittäminen rotuna jatkui 2010-luvun puoliväliin asti, jalostuksen keskittyessä vartiointiominaisuuksiin hyödyntäen samalla metsästysviettiä, tummabrindleä tai mustaa väritystä sekä rohkeutta, kokoa ja notkeutta. Viimeisimpien vuosien aikana ryhmä kasvattajia kokoontui yhteen sopimaan rekisteristä ja jalostuskäytännöistä, jotta he voisivat anoa rodun hyväksyntää. Rodun asioista huolehtimaan perustettiin Asociación del Perro Pampa Argentino.

### Etymologia
Termi *pampa* on saatettu johtaa rodun kantaemän, amerikanstaffordshirenterrieri Pampan nimestä. Lisäksi *pampa* viittaa hevosilla väritykseen, jossa kasvoissa esiintyy otsalta turpaan ulottuva valkoinen raita. Nimen *pampa* antoivat rodulle kuuluisat córdobalaiset lääkärit tri Orrico ja tri Bolero Piantoni, jotka saivat näitä koiria lahjoiksi ja joilta uteliaat naapuruston asukkaat kyselivät rodun nimeä.   

## Lähteet
### Viitteet